**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax.: (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2023. november 21-i közmeghallgatásán***

*A jegyzőkönyv 159-164-ig számozott oldalt tartalmaz.*

**J E G Y Z Ő K Ö N Y V**

Készült: 2023. november 21-én Kerecsend Község Önkormányzata Képviselő-testületének közmeghallgatásán (Kerecsend, Fő u. 55., 18:00 óra)

***Jelen vannak:*** Sári László polgármester

dr. Szász Kata jegyző

Forgácsné Román Rita alpolgármester

Nagy Ferenc képviselő

Burai József képviselő

Prokaj Milán képviselő

Békési Eszter jegyzőkönyvvezető

***Lakosság részéről megjelentek***: Barta Katalin

Román István

*NAPIREND*

1. Tájékoztató az elmúlt év fejlesztéseiről, rendezvényeiről és a jövőbeli tervekről

előadó: Sári László polgármester

1. Lakossági észrevételek

**1. napirendi pont**

**Sári László polgármester**

Köszöntötte a megjelent képviselőket és érdeklődőket. Tájékoztatójában összefoglalta, hogy ebben az évben kisebb léptékű fejlesztések történtek, mint az orvosi rendelő feletti szolgálati lakás kivitelezésének befejezése, útkátyúzások, fekvőrendőrök kihelyezése, illetve a tavalyról áthúzódó mini bölcsődei munkálatok. Említett továbbá számos fejlesztést, ami az elmúlt években valósult meg; óvoda udvar, bölcsőde, gyerekház, orvosi rendelő. Ezekkel a fejlesztésekkel együtt jelentős adminisztrációs teher is járt. A szűkös költségvetés ellenére a pályázatok megvalósítása megtörtént. Tájékoztatta a képviselőket és a megjelenteket, hogy bankváltás történt az önkormányzatnál és intézményeinél és a korábban kocsmaépületre felvett hitel is végtörlesztésre került. A kocsma épülete bérbeadásra került, azonban a bérlő cég pályázati forrásfelhasználását vizsgálják a NAV és az IH részéről. Jelenleg van két megnyert TOP-os pályázat, csapadékvíz elvezetésre és iparterület fejlesztésre. Tájékoztatójában áttért az intézményekre, és kiemelte a hivatal dolgozóinak magas szintű szakmai munkáját. Méltatta az óvoda, bölcsőde és gyerekház működését, programjait, valamint a civil szervezetek rendezvényeit és a velük való jó kapcsolatot és együttműködést. Néhány rendezvényt felsorolt, amelyek megrendezésre kerültek az önkormányzat és civil szervezetek által: Fánk party, Családi nap, Egészségnap, Búcsúi napok, Romanap, Márton napi rendezvény, Falunap, Emlékezés napja, Idősek napja. Áttérve a közbiztonság helyzetére, kiemelte a folyamatos drogproblémát, amin a 2 körzeti megbízott dolgozik, valamint a 2 polgárőr egyesület részéről is folyamatos a bejelentés, a szolgálat közben észlelt problémákról. November 1-től új mezőőr teljesít szolgálatot, jó munkát és együttműködést kívánt számára. A kóbor kutyák ügyében és a rágcsálóirtás területén az önkormányzat és a Világítani Fogok Egyesület közösen tevékenykedett. Kitért az évtizedek óta sarkalatos kérdésre, a gombabűz ügyére, ahol párbeszéd hiányában a jogi útra terelés lehet a megoldás. Jövőbeli fejlesztési célként tűzte ki a hivatal épületének fűtéskorszerűsítését, valamint járdák kialakítását néhány utcában. Végezetül pedig köszönetet mondott a lakosságnak, a civil szervezeteknek, intézmények vezetőinek és dolgozóinak a sok segítségért és a falu életének színesebbé tételéért és alpolgármester asszonynak a rendezvények szervezésért és koordinálásáért.

Kérdése van-e valakinek az elhangzottakkal kapcsolatban?

**Prokaj Milán képviselő**

Tisztelettel köszöntök mindenkit! Úgy hallottam, hogy a Gárdonyi útra nem jutott szórólap, de máshová sem.

**Sári László polgármester**

Nem volt szórólap, közösségi médiában került meghirdetésre.

**Prokaj Milán képviselő**

Ez így jól van? Megbeszéltük már, hogy a közösségi médiát nézi a falu negyede, idősek nem foglalkoznak ezzel. Ez egy 5 éves téma, hogy jó lenne a lakosságot megfelelően tájékoztatni. Annyi lehetőség van már elvéve, ott a hangos bemondó, az sem működik. Valami információt jó lenne a lakosság felé csepegtetni, vagy ha az a cél, hogy kevesen üljenek itt, akkor jól haladunk. A jövőre nézve javasolnám a változtatást. Köszönöm.

**Sári László polgármester**

Aki el akar jönni és számon tartja, hogy van ilyen az jelen van, de ha ez a hiányosság, ami miatt nem jöttek el, akkor ezen tudunk változtatni. Nem az a cél, hogy ne tudjanak róla.

**Barta Katalin**

Mit lehet tudni a kocsma épületéről? Mégis csak egy központi helyen lévő ingatlanról van szó, ami hetek óta be van zárva.

**Sári László polgármester**

Információm szerint a pályázatíró hölgy által írt pályázatokat vizsgálják folyamatosan. Én a cég tulajdonosaival beszéltem, lesz egy testületi-ülés amire elhívtam őket, ahol beszámolnak majd a jelenlegi helyzetről, szerintük a pénzfelhasználás jogszerű volt. Nyilván meg kell várni ennek a vizsgálatnak a végét.

**Barta Katalin**

Köszönöm szépen.

**Román István**

Tisztelettel köszöntök mindenkit. Igaza van Prokaj képviselő úrnak, hogy nincs megfelelő tájékoztatás. Én is több alkalommal felvetettem már testületi ülésen, ami gyakorlott volt abban az időben amikor én is képviselő voltam, hogy nyilvánosan közvetítették az testületi üléseket. Mondtam már többször, de foganatja nincs. A Széchenyi út és Gárdonyi út találkozásánál megáll a víz, nem folyik bele az árokba. Bal oldalon van árok, jobb oldalon teljesen meg lett szüntetve. Amit már többször mondtam, hogy életveszélyes mozogni biciklivel a Demjéni úton. Nem tudom megérteni, hogy miért nem lehet oda egy terelő szigetet kialakítani, annyi más településen is van. Gondolom amíg probléma nem lesz addig nem lesz csinálva semmi. De ha lesz, akkor nem tudom ki vállalja a felelősséget, majd mindenki mutogat másra. Megkaptam a levelet az augusztusi ülésen elhangzottakkal kapcsolatban. Nem tudtál válaszolni arra a kérdésemre, hogy a 150 m2-es sportparkból, hogyan lett C típusú sportpark. A levélben az szerepel, hogy a képviselő testület a 60/2016. (VIII. 1.) határozatában fogadta el, hogy pályázatot nyújt be egy 150 m2-es sportpart kialakítására. A következő mondatot, nem tudom, hogy értelmezed, de úgy írod, hogy a határozat szövegezése alapján a testület nem ilyen nagyságú sportpark megépítését fogadta el, csupán a pályázat benyújtásához tartozó kérelem tartalmát. Azon a testületi ülésen én itt voltam, erről szó sem volt. Nem tartalmat fogadtuk el, hanem azt hogy 150 m2-es sportpark kialakítására kerül a sor. Mikor kimentem, akkor szembesültem vele, hogy ez C típusú, majdnem fele akkora, mint amire mi pályáztunk. Nem tudtál választ adni arra, hogy ez a típusú park mennyibe került, nem tudtad megmondani, hogy született-e határozat azzal kapcsolatban, hogy a képviselő-testület elfogadta-e azt egyáltalán – biztos vagyok benne, hogy nem fogadta el, hogy másféle típusú sportpark létesüljön. A jegyzőkönyvekkel kapcsolatban, azt írod, hogy a 04. 28-i ülés jegyzőkönyve nem szerepel a honlapom, mivel az rendkívüli, zárt volt, így annak a határozatokon kívül a tartalma nem publikus. Polgármester úr, én kinyomtattam a netről és igaz, hogy rendkívüli volt, de nem zárt. A jegyzőkönyv tartalma fel is van téve a honalapra. Nem tudom megérteni, hogy ez szándékos vagy nem szándékos. Nem ezzel van a gond, hanem a 04.24.-i üléssel, ami hétfői napra esett és nem rendkívüli volt. Ez a jegyzőkönyv nem szerepel, én erről már háromszor említést tettem, hogy miért nincs fent az oldalon. Polgármester úr én elhiszem, hogy ott kényelmetlen dolgok hangzottak el veled és Kiss Sándorral kapcsolatban, de úgy gondolom a hiteles tájékoztatáshoz hozzátartozna, mert kötelességetek közzé tenni a honlapon. Én elhiszem, hogy ez rátok nézve nem egy fényezés volt, ez az előtt volt, mielőtt új díszpolgára lett Kerecsendnek. Ez szándékos volt vagy nem? Miért nem lehet utána nézni dolgoknak? Ha valamire nem tudsz válaszolni akkor utána kell járni a dolgoknak, hogy igenis igaz vagy nem igaz. Nem tudom polgármester úr, neked mennyire számítanak a törvények, rendeletek, határozatok betartása? Mindre tudnék példát mondani, ami nem lett betartva. Nem tartottad be pl. a határidőt. Itt van a kezemben egy korábbi levél 2018. 11 .08-án fordultam hozzád kérelemmel, melyre 2019. 01.07.-én válaszoltál és az határidő 30 nap lett volna. Én akkor arról tájékoztattalak téged, hogy Kiss Sándor jegyző ellen bűncselekmény miatt eljárást indítottak és te ezt az ügyet nem vizsgáltad ki, pedig kötelességed lett volna. Ellene méltatlansági eljárást kellett volna indítani, nem csináltad meg. Nem értem meg, mivel te esküt tettél, amiben az van, hogy a törvényt betartod és betartatod. Akkor most, hogy? Ebből az emberből lett egy díszpolgár? Nekem ez a véleményem! Ebből az emberből nem lett volna díszpolgár, ha te megcsinálod a méltatlansági eljárást.

**Sári László polgármester**

A Széchenyi- Gárdonyi utat megnéztük. A Széchenyi út első lakóházánál lévő árokba próbálnánk vízelvezetést megvalósítani. A Demjéni út végén a terelő sziget kapcsán többször jeleztem a közút kezelőnek, itt mindig azt mondják, hogy segítenek az engedélyezési eljárás lebonyolításában, de a megépítést saját költségből kell megvalósítani. Itt még nem tartunk.

**Román István**

Lehetne gyűjtést is szervezni. Nem a legjobb példa, de pl. a templomtorony megépítése annak idején.

**Sári László polgármester**

Ennek a költsége, engedélyek minden, 10 és 20 millió Ft között mozog. Az, hogy ez gyűjtésből megvalósuljon, ennek csekély a lehetősége. A sebességkorlátozással kapcsolatban is több levelet írtam és mindig az a válasz, hogy az út minősége és vonalvezetése nem indokolja ennek létrehozását. Sebesség ellenőrzése van ott. A sportparkkal kapcsolatban, azt tudom mondani, hogy utána nézek. Korábban is elmondtam, hogy központilag más költségvetést szabtak meg, mint ami ide került, de ennek se a kivitelezői, se a megrendelői nem mi voltunk. Ez egy állami beruházás volt. Építettünk ott egy járdát, ami feltétel volt. A jegyzőkönyvvel kapcsolatban jegyző kisasszonnyal egyeztetek, az megnézésére kerül. Az biztos, hogy semmilyen utasítást nem adtam senkinek, hogy ez ne kerüljön fel a holnapra, de megmondom őszintén, korábban ezzel nem is foglalkoztam. A törvények betartásával kapcsolatban – én nem vagyok jogász - de igyekszem. Több jogértő szakembert is meginterjúvoltam és én az ő véleményükre hallgatva alakítottam ki az álláspontomat, ami szerintem hosszú távon mindenképp a falu érdekét szolgálta.

**Román István**

Nem vitatkozni akarok, de van egy törvényi előírás, amit neked be kell tartanod, attól függetlenül, hogy te kitől kérsz tanácsot, vagy kitől nem. Én is kértem információt ez ügyben, nekem teljesen mást mondtak, mint amit te. Neked akkor meg kellett volna indítani a méltatlanná válási eljárást. Szerintem azért nem csináltad meg, mert arra az eredményre lehetett volna jutni és ami le van írva a törvényben, hogy aki közvádra üldözendő bűncselekményt követ el, annak azonnal fel kell mondani és ezért nem lett megcsinálva.

**Sári László polgármester**

Nem ezért. Én egyeztettem hozzáértő szakemberekkel és ők azt tanácsolták, hogy semmiképpen se szüntessem meg az ő állását.

**Román István**

Balra azért nem tud lefolyni a víz, mert az árok ki lett rakva 40x40-es beton lapokkal, ami magasabban van, mint az út széle és nem folyik bele a víz, nem tudom, ott mit lehetne csinálni, de ott áldatlan állapotok vannak.

**Sári László polgármester**

Tegnap volt itt Tóth István tervező, aki a buszmegállók tervezésében is szerepet vállalt, az ő javaslatára gondoltam úgy, hogy nem a bal oldalon, hanem a másik oldalon kerülne kialakításra vízelvezető. Az első szakasz lejtése rendben van, az utolsó szakasszal vannak gondok.

**Román István**

Visszatérve a sportparkra, a pályázati kiírás az 150 m2-ről szólt, a pályázat író is a 150 m2 után kapta meg az őt illető összeget? Nekem továbbra is zavaros az ügy, szeretnék az iratokba is betekinteni.

**dr. Szász Kata jegyző**

Közadat igénylésre szóló kérelmet kell beadni. A hivatalban van nyomtatvány, ezt ki kell tölteni. Ezt követően egyeztetett időpontban, meg lehet kapni ezeket az iratokat. Közadat igénylésről nyilvántartást vezetünk, ezért írásban szükséges a kérelmet beadni.

**Román István**

Jó rendben.

**Sári László polgármester**

Valóban nem néztük azt meg, miután nem mi voltunk a pályázat megrendelő, kifizetői, lebonyolítói, hogy esetleg az fordulhatott elő, amire te most utaltál, egy nagyobb összeget hívtak el és ehelyett egy félmegoldást tettek le.

**Román István**

Mert a testület a 150 m2-t szavazta meg és arra kapta a pályázatíró az összeget és le lett rakva egy 90 m2-es és hiányzik 60 m2, arról nem is beszélve, hogy 150 m2 – 15 eszközt, a 90 m2-en 7-8 eszközt kell elhelyezni.

Akkor a jegyzőkönyv fent lesz akkor?

**dr. Szász Kata jegyző**

A honlapon fent volt, viszont rossz dátummal. A fájl elnevezése volt hibás, de fent volt a jegyzőkönyv. Ez a héten orvosolva lesz.

**Román István**

Nem az időponttal van gond, hanem az ott elhangzottakkal.

**Sári László polgármester**

Ha más kérdés, észrevétel nincs, köszönöm a részvételt, a közmeghallgatást lezárom.

kmf.

Sári László dr. Szász Kata

polgármester jegyző